Proposta għal DEĊIŻJONI TAL-KUNSILL dwar l-iffirmar, f’isem l-Unjoni Ewropea, u l-applikazzjoni provviżorja tal-Ftehim fil-forma ta' Skambju ta' Ittri bejn l-Unjoni Ewropea u l-Gvern tal-Federazzjoni Russa fir-rigward taż-żamma ta' impenji dwar il-kummerċ fis-servizzi inklużi fil-Ftehim ta' Sħubija u Kooperazzjoni attwali bejn l-UE u r-Russja /* KUMM/2011/0724 finali - 2011/0328 (NLE) */





MEMORANDUM TA’ SPJEGAZZJONI Mal-adeżjoni tagħha fid-WTO, ir-Russja se taċċedi għall-Ftehim Ġenerali dwar il-Kummerċ fis-Servizzi (GATS), u b'hekk tintrabat b'impenji komprensivi multilaterali dwar il-kummerċ fis-servizzi mal-Membri kollha tad-WTO. Dawn l-impenji jirreplikaw sew l-impenji eżistenti dwar il-kummerċ fis-servizzi mal-UE, jew jeċċeduhom, li huma definiti fil-Ftehim ta' Sħubija u Kooperazzjoni bejn il-Komunitajiet Ewropej u l-Istati Membri tagħhom, minn naħa waħda, u l-Federazzjoni Russa, min-naħa l-oħra, tal-24 ta' Lulju 1994 (FSK). Madankollu, għad hemm ċerti impenji, notevolment fir-rigward tas-servizzi tat-trasport marittimu internazzjonali u l-moviment temporanju ta' persuni fiżiċi għal finijiet ta’ negozju, fejn il-Federazzjoni Russa ntrabtet b'aktar impenji sostanzjali permezz tal-FSK eżistenti meta mqabbla ma' impenji multilaterali mal-adeżjoni tagħha fid-WTO. Sabiex ikun żgurat li l-impenji tal-aċċess għas-suq eżistenti tal-Federazzjoni Russa ma jsirux iktar restrittivi għal fornituri ta’ servizzi mill-UE minn dawk attwalment fis-seħħ, ġie miftiehem bejn il-Partijiet li r-Russja tieħu eżenzjoni xierqa tan-Nazzjon l-Aktar Iffavorit (MFN) mill-iskeda tagħha tal-GATS u tippriserva dawn l-impenji esklużivament mal-UE. Iż-żamma ta' dawn l-impenji ser tieħu l-forma ta' ftehim bilaterali, (minn hawn 'il quddiem imsejjaħ "il-Ftehim"), innegozjat bejn l-UE u l-Gvern tal-Federazzjoni Russa permezz ta' skambju ta' ittri mal-Federazzjoni Russa. Dan il-ftehim ma jitlobx li l-UE tintrabat b'xi impenji. Sabiex ikun żgurat li dawn l-impenji se jkomplu japplikaw meta l-Federazzjoni Russa taderixxi mad-WTO, il-Ftehim għandu jiġu applikat proviżorjament minn dakinhar ta' tali adeżjoni. 2011/0328 (NLE) Proposta għal DEĊIŻJONI TAL-KUNSILL dwar l-iffirmar, f’isem l-Unjoni Ewropea, u l-applikazzjoni provviżorja tal-Ftehim fil-forma ta' Skambju ta' Ittri bejn l-Unjoni Ewropea u l-Gvern tal-Federazzjoni Russa fir-rigward taż-żamma ta' impenji dwar il-kummerċ fis-servizzi inklużi fil-Ftehim ta' Sħubija u Kooperazzjoni attwali bejn l-UE u r-Russja IL-KUNSILL TAL-UNJONI EWROPEA, Wara li kkunsidra t-Trattat dwar il-Funzjonament tal-Unjoni Ewropea, u partikolarment l-Artikoli 91 u 100(2), u l-ewwel subparagrafu tal-Artikolu 207(4), flimkien mal-Artikolu 218(6) tiegħu, Wara li kkunsidra l-proposta tal-Kummissjoni Ewropea, Wara li kkunsidra l-kunsens tal-Parlament Ewropew, Billi: (1) Skont id-Deċiżjoni tal-Kunsill XXX tal-[...][1], il-Ftehim fil-forma ta' Skambju ta' Ittri bejn l-Unjoni Ewropea u l-Federazzjoni Russa dwar iż-żamma ta' impenji dwar is-servizzi inklużi fil-Ftehim u l-Kooperazzjoni UE-Russja (minn hawn 'il quddiem imsejjaħ il-"Ftehim"), ġie ffirmat fil-[...], soġġett għall-konklużjoni tagħhom f'data aktar tard. (2) Il-Ftehim ġie nnegozjat u ffirmat fid-dawl tal-importanza ekonomika għall-Unjoni Ewropea tal-aċċess ta' fornituri Ewropej tas-servizzi għas-suq tal-Federazzjoni Russa. (3) Il-Ftehim għandu jkun approvat f'isem l-Unjoni Ewropea, ADOTTA DIN ID-DEĊIŻJONI: Artikolu 1 Il-Ftehim fil-forma ta' Skambju ta' Ittri bejn l-Unjoni Ewropea u l-Gvern tal-Federazzjoni Russa fir-rigward taż-żamma ta' impenji dwar il-kummerċ fis-servizzi inklużi fil-Ftehim ta' Sħubija u Kooperazzjoni attwali bejn l-UE u r-Russja huwa b'dan approvat f'isem l-Unjoni. It-test tal-Ftehim huwa mehmuż ma' din id-Deċiżjoni. Artikolu 2 Il-President tal-Kunsill għandu jaħtar il-persuna li għandha s-setgħa li, f’isem l-Unjoni Ewropea, tkompli tagħmel in-notifika prevista f'dan il-Ftehim sabiex tesprimi l-kunsens tal-Unjoni Ewropea li tintrabat b’dan il-Ftehim. Artikolu 3 Din id-Deċiżjoni għandha tidħol fis-seħħ dakinhar li tiġi adottata. Magħmul fi Brussell, Għall-Kunsill Il-President FTEHIM fil-forma ta' skambju ta' ittri bejn l-Unjoni Ewropea u l-Gvern tal-Federazzjoni Russa dwar iż-żamma ta' impenji dwar il-kummerċ fis-servizzi li jinsabu fil-Ftehim ta' Sħubija u Kooperazzjoni attwali bejn l-UE u r-Russja (FSK) Ittra Nru 1 [Ittra mill-Gvern tal-Federazzjoni Russa] …………, ……….. Sinjur, Wara negozjati bejn l-Unjoni Ewropea u l-Gvern tal-Federazzjoni Russa fir-rigward tal-kummerċ fis-servizzi, iż-żewġ partijiet waslu għall-ftehim kif ġej: I. Minkejja d-dispożizzjonijiet tal-Artikolu 51 tal-Ftehim ta' Sħubija u Kooperazzjoni li jistabbilixxi Sħubija bejn il-Komunitajiet Ewropej u l-Istati Membri Tagħhom, minn Naħa Waħda, u l-Federazzjoni Russa, min-Naħa l-Oħra, tal-24 ta' Ġunju 1994 (minn hawn 'il quddiem "FSK"), wara l-adeżjoni tal-Federazzjoni Russa mad-WTO, l-Artikoli 35 u l-paragrafi 1 u 2 tal-Artikolu 39, flimkien mal-Artikolu 30 (h), tal-FSK se jkomplu japplikaw bejn il-Partijiet. II. Minkejja d-dispożizzjonijiet tal-Artikolu 51 tal-FSK, wara l-adeżjoni tal-Federazzjoni Russa mad-WTO, il-Partijiet għandhom jestendu l-benefiċċji tal-impenji tagħhom tal-GATS dwar trasferimenti ta' impjegati trasferiti bejn il-kumpaniji għal preżenzi kummerċjali (kif definit hawn taħt) minbarra uffiċċji rappreżentattivi fit-territorji rispettivi tagħhom lil kwalunkwe persuna li tissodisfa l-kondizzjonijiet stipulati fil-punti (a) u (b) tal-paragrafu 2 tal-Artikolu 32 tal-FSK. Għall-iskop ta' dan l-artikolu, il-kelma “organizzazzjonijiet” użata fl-Artikolu 32 tal-FSK għandu jitqies li jkopri l-preżenza kummerċjali kif definit fl-iskedi rispettivi tal-GATS tal-Partijiet. III. 1. Persuni ġuridiċi Russi trasferiti bejn il-kumpaniji lejn l-uffiċċji rappreżentattivi tagħhom fl-Unjoni Ewropea għandhom jingħataw trattament mhux inqas favorevoli minn dak mogħti mill-Unjoni Ewropea fi trasferimenti intra-ażjendali simili ta’ kwalunkwe persuna ġuridika ta’ pajjiż terz. III. 2. Trattament mogħti skont ftehimiet oħra barra l-FSK konklużi mill-Unjoni Ewropea ma’ Parti terza li huma notifikati taħt l-Artikolu V tal-GATS, jew li jibbenefikaw mill-kopertura tal-lista tal-KE GATS tal-eżenzjonijiet tal-MFN, għandhom ikunu esklużi mill-paragrafu III. 1. Trattament li ġej mill-armonizzazzjoni ta' regolamenti bbażati fuq ftehimiet konklużi mill-Unjoni Ewropea għar-rikonoxximent reċiproku skont l-Artikolu VII tal-GATS, għandu wkoll jiġi eskluż mill-paragrafu III.1. III. 3. Skont din id-dispożizzjoni, trattament mogħti mill-Federazzjoni Russa għal persuni ġuridiċi tal-Unjoni Ewropea trasferiti intra-ażjendalment li jiġu trasferiti għall-uffiċċji rappreżentattivi tagħhom fil-Federazzjoni Russa ma għandux ikun anqas favorevoli minn dak simili għal persuni trasferiti intra-ażjendalment mill-Unjoni Ewropea . Il-Federazzjoni Russa tista' madankollu tillimita n-numru ta' tali persuni trasferiti bejn il-kumpaniji għal massimu ta' ħamsa għal kull uffiċċju rappreżentattiv (tnejn għall-banek). IV. 1. Għall-għanijiet tal-paragrafu IV: (a) Konsumatur finali ta' Parti hija persuna ġuridika, stabbilita skont il-leġiżlazzjoni ta' din il-parti fit-territorju tiegħu. (b) Persuna naturali li hija ċittadin ta’ Parti (fil-każ tal-Unjoni Ewropea, ċittadin ta' wieħed mill-Istati Membri tagħha) li tgħix fit-territorju ta' din il-Parti, li temporanjament tidħol fil-Parti l-oħra bħala impjegat tal-fornitur ta' servizz kuntrattwali bil-għan li tipprovdi servizz, kif previst mill-kuntratt dwar il-provvediment tas-servizzi. (c) Fornitur kuntrattwali ta' servizz hija persuna ġuridika ta' Parti waħda stabbilita skont il-leġiżlazzjoni ta’ din il-Parti fit-territorju tagħha li ma għandha l-ebda preżenza kummerċjali fil-forma ta' kumpanija jew fergħa sussidjarja, dipendenti, kostitwita fit-territorju tal-Parti l-oħra u li tkun ikkonkludiet kuntratt biex tforni servizzi ma' konsumatur finali fil-Parti tal-aħħar li teħtieġ il-preżenza fuq bażi temporanja ta’ persuni fiżiċi f'dik il-Parti sabiex tissodisfa l-kuntratt biex tipprovdi s-servizzi. IV. 2. It-trattament konċess mill-Unjoni Ewropea lill fornituri kuntrattwali tas-servizzi fil-Federazzjoni Russa ma għandux ikun mhux inqas favorevoli minn dak mogħti lil fornituri kuntrattwali ta' servizzi ta' kwalunkwe pajjiż terz. IV. 3. Trattament mogħti skont ftehimiet oħra konklużi mill-Unjoni Ewropea ma’ Parti terza li jkunu ġew notifikati skont l-Artikolu V tal-GATS jew li jibbenefikaw mill-kopertura tal-lista tal-KE GATS tal-eżenzjonijiet tal-MFN għandhom ikunu esklużi minn din id-dispożizzjoni. Trattament li ġej mill-armonizzazzjoni ta' regolamenti bbażati fuq ftehimiet konklużi mill-Unjoni Ewropea li jistipulaw ir-rikonoxximent reċiproku skont l-Artikolu VII tal-GATS, għandu wkoll jiġi eskluż minn din id-dispożizzjoni. IV. 4. Il-Federazzjoni Russa għandha tippermetti l-provvista ta' servizzi fit-territorju tagħha minn fornituri kuntrattwali tas-servizz tal-Unjoni Ewropea permezz tal-preżenza ta’ persuni fiżiċi soġġetti għall-kundizzjonijiet li ġejjin: (a) Il-kuntratt għall-forniment tas-servizzi: i. ġie konkluż direttament bejn il-fornitur kuntrattwali tas-servizz u l-konsumatur finali: ii. jitlob il-preżenza temporanja fit-territorju tal-Federazzjoni Russa ta’ persuni fiżiċi tal-Unjoni Ewropea biex ikun ipprovdut is-servizz u iii. huwa konformi mal-liġijiet, ir-regolamenti u r-rekwiżiti tal-Federazzjoni Russa. (b) Id-dħul u ż-żjara temporanja ta’ persuni fiżiċi fil-Federazzjoni Russa skont dan il-kuntratt għandu jkun għal perijodu ta' mhux aktar minn sitt xhur suċċessivi fi kwalunkwe perjodu ta’ tnax-il xahar jew sakemm idum il-kuntratt, liema minnhom ikun l-inqas. (c) Il-persuni fiżiċi li jidħlu fil-Federazzjoni Russa għandu jkollhom (i) grad universitarju jew kwalifika teknika ekwivalenti li turi għarfien ta' livell ekwivalenti u (ii) kwalifiki professjonali fejn dan huwa meħtieġ biex tkun eżerċitata attività fis-settur ikkonċernat skont il-liġi, ir-regolamenti jew ir-rekwiżiti tal-Federazzjoni Russa. (d) Il-persuna fiżika ma għandiex tirċievi remunerazzjoni għall-provvista ta’ servizzi għajr ir-remunerazzjoni mħallsa mill-fornitur kuntrattwali tas-servizzi matul iż-żjara tagħha fil-Federazzjoni Russa. (e) Il-persuni fiżiċi li jidħlu fil-Federazzjoni Russa għandhom ikunu ġew impjegati mill-fornitur kuntrattwali tas-servizzi għal mill-anqas sena qabel id-data meta tkun tressqet l-applikazzjoni għad-dħul fil-Federazzjoni Russa. Barra minn hekk, il-persuna fiżika, fid-data meta tkun tressqet l-applikazzjoni għad-dħul fil-Federazzjoni Russa, għandu jkollha mill-inqas tliet snin ta’ esperjenza professjonali fis-settur tal-attività li hija s-suġġett tal-kuntratt. (f) Il-kuntratt għall-forniment ta' servizzi għandu jinkiseb f’wieħed minn dawn is-setturi ta' attività li huma inklużi u definiti fl-iskeda ta' impenji tal-GATS tar-Russja: 1. Servizzi legali 2. Servizzi tal-kontabbiltà u taż-żamma tal-kotba 3. Servizzi tat-tassazzjoni 4. Servizzi tal-arkitettura 5. Servizzi tal-inġinerija 6. Servizzi tal-Inġinerija Integrata 7. Servizzi tal-ippjanar urban u tal-arkitettura tal-pajsaġġ 8. Servizzi tal-informatika u servizzi relatati 9. Servizzi ta' reklamar 10. Servizzi ta’ riċerka tas-suq 11. Servizzi ta’ konsulenza dwar il-maniġment 12. Servizzi relatati mal-konsulenza dwar il-maniġment 13. Servizzi ta' ttestjar u ta' analiżi tekniċi 14. Servizzi ta' pariri u konsulenza relatati mal-minjieri 15. Servizzi ta’ konsulenza xjentifika u teknika relatati 16. Servizzi ta’ Traduzzjoni u ta’ Interpretazzjoni 17. Manutenzjoni u tiswija ta’ tagħmir, inkluż tagħmir tat-trasport 18. Servizzi ambjentali (g) Is-suġġett tal-kuntratt ma għandux ikun “servizzi ta' allokazzjoni u forniment ta' persunal” kif definit f'CPC 872. L-aċċess mogħti skont id-dispożizzjonijiet tal-paragrafu IV.4 jolqot biss lill-attività tas-servizz li hija s-suġġett tal-kuntratt; ma jikkonferix intitolament għall-eżerċitar tat-titolu professjonali tal-Federazzjoni Russa. Il-Federazzjoni Russa tista' tistabbilixxi kwota annwali ta' permessi tax-xogħol riżervati għal persuni fiżiċi fl-Unjoni Ewropea li jiksbu aċċess għas-suq tas-servizzi Russu skont id-dispożizzjonijiet tal-paragrafu IV.4. Fl-ewwel sena li fiha jidħlu fis-seħħ id-dispożizzjonijiet tal-paragrafu IV.4, din il-kwota annwali ma għandhiex tkun inqas minn 16000. Fis-snin ta’ wara, il-kwota annwali ma għandhiex tkun inqas mill-kwota tas-sena ta' qabel. IV. 5. Mad-dħul fis-seħħ tar-riżultati tan-negozjati tal-kummerċ multilaterali attwali fil-qasam tas-servizzi, il-Partijiet għandhom jirrevedu d-dispożizzjonijiet tal-paragrafu IV.3 bil-ħsieb tal-estensjoni tagħhom għal persuni li jaħdmu għal rashom u li huma fornituri kuntrattwali ta' servizzi. V. 1. Dan il-ftehim ma għandux japplika għal miżuri li jaffettwaw persuni fiżiċi li jkunu qegħdin ifittxu aċċess għas-suq tax-xogħol ta’ xi Parti, u lanqas ma għandu japplika għal miżuri fir-rigward taċ-ċittadinanza, ir-residenza jew l-impjieg fuq bażi permanenti. V. 2. Dan il-ftehim ma għandux iżomm lil xi Membru milli japplika miżuri sabiex jirregola d-dħul ta’ persuni fiżiċi, jew iż-żjara temporanja tagħhom, fit-territorju tiegħu, inklużi dawk il-miżuri neċessarji sabiex jipproteġu l-integrità u jiżguraw il-moviment regolat ta’ persuni fiżiċi bejn il-fruntieri tiegħu, sakemm dawn il-miżuri ma jkunux applikati b’manjiera li tannulla jew tfixkel il-benefiċċji li jiffavorixxu lill-Parti l-oħra skont it-termini tal-paragrafi II, III u IV. Fil-każ li l-Unjoni Ewropea tikkonferma l-qbil tagħha mal-kundizzjonijiet stabbiliti f’din l-ittra, nipproponi li din l-ittra u l-ittra ta' tweġiba tal-Unjoni Ewropea jistabbilixxu l-Ftehim bejn il-Federazzjoni Russa u l-Unjoni Ewropea marbuta maż-żamma tal-impenji fil-kummerċ ta' servizzi fil-PCA, u dan il-Ftehim għandu jidħol fis-seħħ dakinhar li l-Partijiet jiskambjaw in-notifiki miktuba li jiċċertifikaw li huma lestew il-proċeduri interni rispettivi tagħhom. Dan il-Ftehim għandu jiġu applikat provviżorjament mid-data tal-adeżjoni tal-Federazzjoni Russa fl-Organizzazzjoni Dinjija tal-Kummerċ. Dejjem tiegħek, [F'isem il-Gvern tal-Federazzjoni Russa] Ittra Nru 2 [Ittra mill-Unjoni Ewropea] ………….., .……. Sinjur, Nixtieq ngħarrfek li rċevejt l-ittra tiegħek bid-data tal-lum, li tgħid dan li ġej: "Wara negozjati bejn l-Unjoni Ewropea u l-Gvern tal-Federazzjoni Russa, fir-rigward tal-kummerċ fis-servizzi, iż-żewġ partijiet waslu għall-ftehim kif ġej: I. Minkejja d-dispożizzjonijiet tal-Artikolu 51 tal-Ftehim ta' Sħubija u Kooperazzjoni li jistabbilixxi Sħubija bejn il-Komunitajiet Ewropej u l-Istati Membri Tagħhom, minn Naħa Waħda, u l-Federazzjoni Russa, min-Naħa l-Oħra, tal-24 ta' Ġunju 1994 (minn hawn 'il quddiem "FSK"), wara l-adeżjoni tal-Federazzjoni Russa mad-WTO, l-Artikoli 35 u l-paragrafi 1 u 2 tal-Artikolu 39, flimkien mal-Artikolu 30 (h), tal-FSK se jkomplu japplikaw bejn il-Partijiet. II. Minkejja d-dispożizzjonijiet tal-Artikolu 51 tal-FSK, wara l-adeżjoni tal-Federazzjoni Russa mad-WTO, il-Partijiet għandhom jestendu l-benefiċċji tal-impenji tagħhom tal-GATS dwar trasferimenti ta' impjegati bejn il-kumpaniji ta' persuni li jiġu ttrasferiti għal preżenzi kummerċjali (kif definit hawn taħt) minbarra uffiċċji rappreżentattivi fit-territorji rispettivi tagħhom lil kwalunkwe persuna li tissodisfa l-kondizzjonijiet stipulati fil-punti (a) u (b) tal-paragrafu 2 tal-Artikolu 32 tal-FSK. Għall-iskop ta' dan l-artikolu, il-kelma “organizzazzjonijiet” użata fl-Artikolu 32 tal-FSK għandu jitqies li jkopri preżenza kummerċjali kif definit fl-iskedi rispettivi tal-GATS tal-Partijiet. III. 1. Persuni ġuridiċi Russi trasferiti bejn il-kumpaniji lejn l-uffiċċji rappreżentattivi tagħhom fl-Unjoni Ewropea għandhom jingħataw trattament mhux inqas favorevoli minn dak mogħti mill-Unjoni Ewropea fi trasferimenti bejn il-kumpaniji simili ta’ kwalunkwe persuna ġuridika ta’ pajjiż terz. III. 2. Trattament mogħti skont ftehimiet oħra barra l-FSK konklużi mill-Unjoni Ewropea ma’ Parti terza li huma notifikati taħt l-Artikolu V tal-GATS, jew li jibbenefikaw mill-kopertura tal-lista tal-KE GATS tal-eżenzjonijiet tal-MFN, għandhom ikunu esklużi mill-paragrafu III. 1. Trattament li ġej mill-armonizzazzjoni ta' regolamenti bbażati fuq ftehimiet konklużi mill-Unjoni Ewropea għar-rikonoxximent reċiproku skont l-Artikolu VII tal-GATS, għandu wkoll jiġi eskluż mill-paragrafu III.1. III. 3. Skont din id-dispożizzjoni trattament mogħti mill-Federazzjoni Russa għal persuni ġuridiċi tal-Unjoni Ewropea trasferiti intra-ażjendalment li jiġu trasferiti għall-uffiċċji rappreżentattivi tagħhom fil-Federazzjoni Russa ma għandux ikun anqas favorevoli minn dak simili għal persuni trasferiti intra-ażjendalment mill-Unjoni Ewropea . Il-Federazzjoni Russa tista' madankollu tillimita n-numru ta' tali persuni trasferiti bejn il-kumpaniji għal massimu ta' ħamsa għal kull uffiċċju rappreżentattiv (tnejn għall-banek). IV. 1. Għall-għanijiet tal-paragrafu IV: (a) Konsumatur finali ta' Parti hija persuna ġuridika, stabbilita skont il-leġiżlazzjoni ta' din il-parti fit-territorju tiegħu. (b) Persuna naturali li hija ċittadin ta’ Parti (fil-każ tal-Unjoni Ewropea, ċittadin ta' wieħed mill-Istati Membri tagħha) li tgħix fit-territorju ta' din il-Parti, li temporanjament tidħol fil-Parti l-oħra bħala impjegat tal-fornitur ta' servizz kuntrattwali bil-għan ta' bil-għan li tipprovdi servizz, kif previst mill-kuntratt dwar il-provvediment tas-servizzi. (c) Fornitur kuntrattwali ta' servizz hija persuna ġuridika ta' Parti waħda stabbilita skont il-leġiżlazzjoni ta’ din il-Parti fit-territorju tagħha li ma għandha l-ebda preżenza kummerċjali fil-forma ta' kumpanija jew fergħa sussidjarja, dipendenti, kostitwita fit-territorju tal-Parti l-oħra u li tkun ikkonkludiet kuntratt biex tforni servizzi ma' konsumatur finali fil-Parti tal-aħħar li teħtieġ il-preżenza fuq bażi temporanja ta’ persuni fiżiċi f'dik il-Parti sabiex tissodisfa l-kuntratt biex tipprovdi s-servizzi. IV. 2. It-trattament konċess mill-Unjoni Ewropea lill fornituri kuntrattwali tas-servizzi fil-Federazzjoni Russa ma għandux ikun mhux inqas favorevoli minn dak mogħti lil fornituri kuntrattwali ta' servizzi ta' kwalunkwe pajjiż terz. IV. 3. Trattament mogħti skont ftehimiet oħra konklużi mill-Unjoni Ewropea ma’ Parti terza li jkunu ġew notifikati skont l-Artikolu V tal-GATS jew li jibbenefikaw mill-kopertura tal-lista tal-KE GATS tal-eżenzjonijiet tal-MFN għandhom ikunu esklużi minn din id-dispożizzjoni. Trattament li ġej mill-armonizzazzjoni ta' regolamenti bbażati fuq ftehimiet konklużi mill-Unjoni Ewropea li jistipulaw ir-rikonoxximent reċiproku skont l-Artikolu VII tal-GATS, għandu wkoll jiġi eskluż minn din id-dispożizzjoni. IV. 4. Il-Federazzjoni Russa għandha tippermetti l-provvista ta' servizzi fit-territorju tagħha minn fornituri kuntrattwali ta' servizz tal-Unjoni Ewropea permezz tal-preżenza ta’ persuni fiżiċi soġġetti għall-kundizzjonijiet li ġejjin: (a) Il-kuntratt għall-forniment tas-servizzi: i. ġie konkluż direttament bejn il-fornitur kuntrattwali tas-servizz u l-konsumatur finali: ii. jitlob il-preżenza temporanja fit-territorju tal-Federazzjoni Russa ta’ persuni fiżiċi tal-Unjoni Ewropea biex ikun pprovdut is-servizz u iii. huwa konformi mal-liġijiet, ir-regolamenti u r-rekwiżiti tal-Federazzjoni Russa. (b) Id-dħul u ż-żjara temporanja ta’ persuni fiżiċi fil-Federazzjoni Russa skont dan il-kuntratt għandu jkun għal perijodu ta' mhux aktar minn sitt xhur suċċessivi fi kwalunkwe perjodu ta’ tnax-il xahar jew sakemm idum il-kuntratt, liema minnhom ikun l-inqas. (c) Il-persuni fiżiċi li jidħlu fil-Federazzjoni Russa għandu jkollhom (i) grad universitarju jew kwalifika teknika ekwivalenti li turi għarfien ta' livell ekwivalenti u (ii) kwalifiki professjonali fejn dan huwa meħtieġ biex tkun eżerċitata attività fis-settur ikkonċernat skont il-liġi, ir-regolamenti jew ir-rekwiżiti tal-Federazzjoni Russa. (d) Il-persuna fiżika ma għandiex tirċievi remunerazzjoni għall-provvista ta’ servizzi għajr ir-remunerazzjoni mħallsa mill-fornitur kuntrattwali tas-servizzi matul iż-żjara tagħha fil-Federazzjoni Russa. (e) Il-persuni fiżiċi li jidħlu fil-Federazzjoni Russa għandhom ikunu ġew impjegati mill-fornitur kuntrattwali tas-servizzi għal mill-anqas sena qabel id-data meta tkun tressqet l-applikazzjoni għad-dħul fil-Federazzjoni Russa. Barra minn hekk, il-persuna fiżika, fid-data meta tkun tressqet l-applikazzjoni għad-dħul fil-Federazzjoni Russa, għadu jkollha mill-inqas tliet snin ta’ esperjenza professjonali fis-settur tal-attività li hija s-suġġett tal-kuntratt. (f) Il-kuntratt għall-forniment ta' servizzi għandu jinkiseb f’wieħed minn dawn is-setturi ta' attività li huma inklużi u definiti fl-iskeda ta' impenji tal-GATS tar-Russja: 1. Servizzi legali 2. Servizzi tal-kontabbiltà u taż-żamma tal-kotba 3. Servizzi tat-tassazzjoni 4. Servizzi tal-arkitettura 5. Servizzi tal-inġinerija 6. Servizzi tal-Inġinerija Integrata 7. Servizzi tal-ippjanar urban u tal-arkitettura tal-pajsaġġ 8. Servizzi tal-informatika u servizzi relatati 9. Servizzi ta' reklamar 10. Servizzi ta’ riċerka tas-suq 11. Servizzi ta’ konsulenza dwar il-maniġment 12. Servizzi relatati mal-konsulenza dwar il-maniġment 13. Is-servizzi ta' ttestjar u ta' analiżi tekniċi 14. Servizzi ta' pariri u konsulenza relatati mal-minjieri 15. Servizzi ta’ konsulenza xjentifika u teknika relatati 16. Servizzi ta’ Traduzzjoni u ta’ Interpretazzjoni 17. Manutenzjoni u tiswija ta’ tagħmir, inkluż tagħmir tat-trasport 18. Servizzi ambjentali (g) Is-suġġett tal-kuntratt ma għandux ikun “servizzi ta' allokazzjoni u forniment ta' persunal” kif definit f'CPC 872. L-aċċess mogħti skont id-dispożizzjonijiet tal-paragrafu IV.4 jolqot biss lill-attività tas-servizz li hija s-suġġett tal-kuntratt; ma jikkonferix intitolament għall-eżerċitar tat-titolu professjonali tal-Federazzjoni Russa. Il-Federazzjoni Russa tista' tistabbilixxi kwota annwali ta' permessi tax-xogħol riżervati għal persuni fiżiċi fl-Unjoni Ewropea li jiksbu aċċess għas-suq tas-servizzi Russu skont id-dispożizzjonijiet tal-paragrafu IV.4. Fl-ewwel sena li fiha jidħlu fis-seħħ id-dispożizzjonijiet tal-paragrafu IV.4, din il-kwota annwali ma għandhiex tkun inqas minn 16000. Fis-snin ta’ wara, il-kwota annwali ma għandhiex tkun inqas mill-kwota tas-sena ta' qabel. IV. 5. Mad-dħul fis-seħħ tar-riżultati tan-negozjati tal-kummerċ multilaterali attwali fil-qasam tas-servizzi, il-Partijiet għandhom jirrevedu d-dispożizzjonijiet tal-paragrafu IV.3 bil-ħsieb tal-estensjoni tagħhom għal persuni li jaħdmu għal rashom u li huma fornituri kuntrattwali ta' servizzi. V. 1. Dan il-ftehim ma għandux japplika għal miżuri li jaffettwaw persuni fiżiċi li jkunu qegħdin ifittxu aċċess għas-suq tax-xogħol ta’ xi Parti, u lanqas ma għandu japplika għal miżuri fir-rigward taċ-ċittadinanza, ir-residenza jew l-impjieg fuq bażi permanenti. V. 2. Dan il-ftehim ma għandux iżomm lil xi Membru milli japplika miżuri sabiex jirregola d-dħul ta’ persuni fiżiċi, jew iż-żjara temporanja tagħhom, fit-territorju tiegħu, inklużi dawk il-miżuri neċessarji sabiex jipproteġu l-integrità u jiżguraw il-moviment regolat ta’ persuni fiżiċi bejn il-fruntieri tiegħu, sakemm dawn il-miżuri ma jkunux applikati b’manjiera li tannulla jew tfixkel il-benefiċċji li jiffavorixxu lill-Parti l-oħra skont it-termini tal-paragrafi II, III u IV. Fil-każ li l-Unjoni Ewropea tikkonferma l-qbil tagħha mal-kundizzjonijiet stabbiliti f’din l-ittra, nipproponi li din l-ittra u l-ittra ta' tweġiba tal-Unjoni Ewropea jistabbilixxu l-Ftehim bejn il-Federazzjoni Russa u l-Unjoni Ewropea marbuta maż-żamma tal-impenji fil-kummerċ ta' servizzi fil-PCA, u dan il-Ftehim għandu jidħol fis-seħħ dakinhar li l-Partijiet jiskambjaw in-notifiki miktuba li jiċċertifikaw li huma lestew il-proċeduri interni rispettivi tagħhom. Dan il-Ftehim għandu jiġu applikat proviżorjament mid-data tal-adeżjoni tal-Federazzjoni Russa fl-Organizzazzjoni Dinjija tal-Kummerċ." L-Unjoni Ewropea hija onorata li tikkonferma l-qbil tagħha mal-kontenut ta' din l-ittra. Dejjem tiegħek, [F’isem l-Unjoni Ewropea] [1] ĠU L […], […], p. […].